ตลาดหุ้นสหรัฐตึงตัว / ยอดผู้ติดเชื้อในประเทศยังเดินหน้าไต่ระดับ ประเมิน Upside ที่จำกัด/SET 1545 +/- หุ้นแนะนำ SPALI, BDMS
23 กรกฎาคม 2564

ภายหลังจากที่ตลาดหุ้นสหรัฐปรับตัวลงมากกว่า 3% ในต้นสัปดาห์ที่ผ่านมา นอกเหนือจาก Valuation ที่สะท้อนผ่าน PER ที่ทำระดับสูงสุดเป็นประวัติการณ์เหนือ 30x ซึ่งหากเรานำสูตร Rule of 20 และ Rule of 30 กล่าวคือหากเราเก็บสถิติย้อนหลังพบว่าเมื่อนำค่า PER มาบวกกับอัตราเงินเฟ้อ พบว่าหากต่ำว่า 20 ตลาดหุ้นจะให้ผลตอบแทนสูงกว่า 11% และให้ผลตอบแทนต่ำเพียง 4% เมื่อค่าสูงกว่า 20 แต่ภายหลังการทำ QE ที่เพิ่มสภาพคล่องเข้ามาในตลาดอย่างมีนัยยะ โดยเฉพาะภาวะปัจจุบันที่มีการอัดฉีด QE4 จนทำให้ขนาดงบดุลเพิ่มสูงเป็น 8 ล้านล้านเหรียญสหรัฐ จากช่วงก่อนเกิดโควิดที่ 4 ล้านล้านเหรียญสหรัฐ ประกอบกับช่วงการทยอยเปิดประเทศ (Reopening) สร้าง pent up demand เร่งเงินเฟ้อให้แตะระดับสูงสุดในรอบ 13ปี ที่ 5.4% ทำให้เรานำสูตรดังกล่าวมาประยุกต์ใช้กับภาวะปัจจุบันปรับมาประเมินเป็น Rule of 30 โดยปัจจุบันหากรวมค่า PER กับเงินเฟ้อเข้าด้วยกันพบว่าสูงถึง 35 สูงสุดนับตั้งแต่ปี 1935 และพบว่ามีเพียงค่าสามครั้งที่เกิน 30 ซึ่งจากสถิติพบว่าตลาดหุ้นให้ผลตอบแทนติดลบ 2% ฉะนั้นเรามองว่าหากประเมินในเชิง PER พบว่าตลาดหุ้นสหรัฐปัจจุบันซื้อขายเกินมูลค่าพื้นฐานไปพอสมควร และคาดว่าจะเข้าสู่ช่วงการปรับฐาน แต่จะมากน้อยแค่ไหน ขึ้นอยู่กับการรายงานตัวเลขสำคัญทางเศรษฐกิจในช่วง 1-2 เดือนจากนี้ โดยเฉพาะตัวเลขเงินเฟ้อ, อัตราการว่างงานรวมถึงตัวชี้วัดเศรษฐกิจในอนาคต และอีกปัจจัยที่สำคัญที่คาดว่าจะเป็นตัวกำหนดทิศทางตลาดหุ้นใน 3Q21 นั่นคือการกลับมาระบาดของโควิดในสหรัฐ ล่าสุดตัวเลขยอดผู้ติดเชื้อกลับมาสูงถึง 5 หมื่นราย จากระดับ 1 หมื่นในช่วงเดือนที่ผ่านมา สร้างความกังวลต่อการเติบโตของเศรษฐกิจและการจ้างงาน สะท้อนผ่านอัตราผลตอบแทนพันธบัตรรัฐบาล 10ปีที่ปรับตัวลงมากกว่า 30bps เป็น 1.25-1.30% ในขณะที่ spread 2/10ปี ก็ปรับลงต่ำกว่า 100bps อย่างไรก็ตามสิ่งที่เราต้องติดตามอย่างใกล้ชิดนั่นคืออัตราการเสียชีวิต โดยหากอิงจากประเทศอังกฤษและประเทศอื่นๆในยุโรปภายหลังการจัดเทศกาลฟุตบอลยูโร พบว่ายอดผู้ติดเชื้อหลายประเทศเร่งตัวทำระดับสูงสุดในรอบ 4-5เดือน อย่างไรก็ตามอัตราการเสียชีวิตยังอยู่ในระดับต่ำ 2(Death per million) เมื่อเทียบกับหลายๆประเทศในฝั่งเอเชียและประเทศกำลังพัฒนา (Emerging countries) ที่สูงกว่า 5 (Death per million) ส่วนหนึ่งเป็นผลจากอัตราการฉีดวัคซีนของประเทศพัฒนาแล้วที่สูงกว่า 50% ฉะนั้นในเดือนสิงหาคมและกันยายน แนะติดตามประเด็นดังกล่าวอย่างใกล้ชิด เบื้องต้นหากอิงจาก Fed Fund Future สะท้อนว่านักลงทุนให้ความกังวลจากประเด็นดังกล่าว ส่งผลให้มีการปรับเลื่อนการขึ้นอัตราดอกเบี้ยสหรัฐครั้งแรกออกไปจากเดือน มกราคม เป็นเดือนมีนาคม 2023 ในขณะที่พันธบัตรระยะสั้นเช่น 3เดือน และ 2ปี ก็เริ่มปรับลดลงเช่นกัน เบื้องต้นเราคาดว่าหากอัตราการเสียชีวิตของประเทศสหรัฐไม่ขึ้นตามยอดผู้ติดเชื้อลักษณะคล้ายยุโรป ซึ่งจะไม่ส่งผลให้กลับมา lockdown ในขณะที่เศรษฐกิจยังประเมินการเติบโตในระดับ 6.5-7.0% เรายังเชื่อว่าใน 3Q21 มีโอกาสที่ธนาคารจะส่งสัญญาณ Tapering ซึ่งอาจจะเกิดขึ้นในการประชุม Jackson Hole หรือการประชุม FOMC ในเดือนกันยายน ซึ่งหากเกิดขึ้นเราคาดจะส่งผลให้ค่าเงินดอลลาร์แข็งค่าขึ้น, อัตราผลตอบแทนพันธบัตรปรับขึ้นเล็กน้อย ซึ่งจะส่งผลให้เกิดความผันผวนของตลาดทุนในฝั่งประเทศเกิดใหม่ และหากอิงจากสถิติในช่วงปี 2013 ช่วงเวลาที่อดีตประธานเฟด Ben Bernanke ส่งสัญญาณ Tapering พบว่าในช่วงเวลา 6เดือนหลังจากการส่งสัญญาณพบว่า ตลาดหุ้นสหรัฐและยุโรป ปรับขึ้นประมาณ 10-12% สวนทางกับ MSCI Emerging market ที่ติดลบมากกว่า 10%
มุมมองตลาดหุ้น/ กลยุทธ์การลงทุน วันนี้คาด SET แกว่งในกรอบ 1545+/- แนะ SPALI, BDMS
1) SPALI (ราคาพื้นฐาน 24.10 บาท) จะรายงานกำไรไตรมาส 2/2564 ที่ 1.57 พันลบ. โตขึ้น 275% YoY และ 112% QoQ มีแรงหนุนจากรายได้และอัตรากำไรที่ฟื้นตัวแข็งแกร่ง บริษัทมี backlog คอนโดและแผนเปิดตัวโครงการใหม่จำนวนมากในครึ่งปีหลังจะหนุนตัวเลขปี 64 2) BDMS (ราคาพื้นฐาน 27.10 บาท) คาดว่าจะได้ประโยชน์จากอุปสงค์ที่เพิ่มขึ้นจากสถาณการณ์โควิด เราคาดกำไรปกติ 2Q21 เติบโต 190% YoY และ 15% QoQ
รายงานตัวเลขเศรษฐกิจ 
วันศุกร์ ติดตาม ยอดค้าปลีกของอังกฤษเดือน มิ.ย. ดัชนีคาดการณ์ Markit PMI ภาคการผลิต และภาคบริการของยูโรโซนเดือน ก.ค. ดัชนีคาดการณ์ Markit PMI ภาคการผลิต ของสหรัฐฯ เดือน ก.ค. คาด 61.8 จุด หรือ -0.4% MoM ขณะที่ดัชนีคาดการณ์ Markit PMI ภาคบริการ ของสหรัฐฯ เดือน ก.ค. คาด 64.1 จุด หรือ -0.8% MoM